Diari Oficial de la Generalitat Valenciana


Sumari del DOGV 3702, del 06-03-2000 (2000/1607)

ORDRE de 15 de febrer de 2000, de la Conselleria de Cultura, Educació i Ciència, per la qual es convoquen ajudes econòmiques per a les corporacions locals i entitats privades sense intenció de guany que desenrotllen la formació de persones adultes a la Comunitat Valenciana durant l'exercici 2000.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3702

Data del DOGV
:   06-03-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/1607


Data del document
:   15-02-2000

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

 Descriptors 

:   * societat sense fins de lucre
    * ajuda pública
    * educació d'adults
    * suport econòmic
    * educació permanent
    * educació
    * administració local

ORDRE de 15 de febrer de 2000, de la Conselleria de Cultura, Educació i Ciència, per la qual es convoquen ajudes econòmiques per a les corporacions locals i entitats privades sense intenció de guany que desenrotllen la formació de persones adultes a la Comunitat Valenciana durant l'exercici 2000. [2000/X1607]
  
La formació de persones adultes necessita, per al compliment dels seus objectius, la participació activa dels agents socials configurats fonamentalment a través de les corporacions locals i les entitats sense intenció de guany que desenrotllen ensenyaments i activitats formatives i culturals per a la població adulta, de manera que es reforce així l'acció educativa de la xarxa de centres de la Conselleria de Cultura, Educació i Ciència de la Generalitat Valenciana.
  
La importància creixent d'este sector educatiu es va posar de manifest a partir de l'aprovació de la Llei 1/1995, de 20 de gener, de Formació de les Persones Adultes, amb un alt grau de consens entre les diverses forces polítiques representades en les Corts Valencianes. L'aprovació d'esta llei, basant-se en els avanços aconseguits fins ara en este camp, pot servir per a obrir noves vies a la formació de persones adultes, entesa des d'una perspectiva més dinàmica i participativa. Dites vies hauran de ser més específicament concretades en la diversa normativa de desenrotllament reglamentari de la llei.
  
Tanmateix, mentre no s'emprenga el desenrotllament dels programes formatius a què fa referència l'article 5 de la Llei de Formació de les Persones Adultes i es culmine el desenrotllament reglamentari d'este text legal, la Conselleria de Cultura, Educació i Ciència ha de garantir per a l'exercici 2000 la destinació de fons públics que asseguren una adequada prestació de servicis en este camp educatiu per part de les corporacions locals i altres entitats col·laboradores sense intenció de guany, i contribuïsquen així a atendre parcialment les despeses derivades de la impartició dels actuals programes d'Educació de Persones Adultes, tal com es reconeix en la disposició transitòria segona del citat text legal.
  
L'enorme esforç desenrotllat per les corporacions locals en este camp, materialitzat no sols des d'un punt de vista merament econòmic sinó també en una atenció creixent a les necessitats educatives de la població adulta a través d'una major diversificació dels programes formatius, i el necessari reconeixement de dit esforç per part de l'administració educativa ha portat a consignar, en la Llei de Pressupostos de la Generalitat Valenciana per a l'exercici 2000, una partida pressupostària destinada a donar cobertura a esta convocatòria.
  
La present convocatòria preveu, com un dels objectius importants de la subvenció, el finançament parcial dels cursos de valencià oferits pels programes municipals d'EPA per a la població adulta en el marc del Programa de Promoció dels Coneixements de Valencià en la Població Adulta, en compliment d'allò que disposa la Resolució de 30 de juny de 1994, del conseller d'Educació i Ciència, per a l'aplicació del citat programa.
  
A més, la convocatòria de 2000 continua potenciant i impulsant les actuacions formatives orientades a propiciar l'accés de la població adulta a altres trams del sistema educatiu, en la forma ja implementada en convocatòries anteriors, atesa la creixent importància de la demanda d'estudis preparatoris per a cursar formació professional reglada o accedir a la universitat, per part de les persones adultes.
  
Per tot això, en virtut de les atribucions que em conferix l'article 35 de la Llei 5/1983, de 30 de desembre, de Govern Valencià,
  
ORDENE
  
Primer
  
La Conselleria de Cultura, Educació i Ciència, dins dels límits pressupostaris aprovats per a esta finalitat, concedirà ajudes dirigides als encara vigents programes d'Educació de Persones Adultes finançats per les corporacions locals i per les entitats privades col·laboradores que, sense intenció de guany, desenrotllen igualment activitats d'esta modalitat educativa.
  
Segon
  
1. Les ajudes a què fa referència l'article anterior contribuiran al finançament parcial de les despeses corrents dels programes encara vigents d'Educació de Persones Adultes finançats per les corporacions locals en l'exercici 2000, així com de les despeses derivades de la contractació de personal docent de les entitats privades sense intenció de guany que col·laboren en el desenrotllament d'activitats de formació de persones adultes en el mateix exercici.
  
2. L'import global màxim que podrà assignar-se, en concepte d'estes ajudes, serà de 858.268.949 PTA i el pagament es realitzarà a càrrec de la línia de subvenció 406 de la secció, servei i programa 23.18.713.00 d'Ensenyament Primari del Pressupost de la Generalitat Valenciana per a l'exercici 2000.
  
3. La quantitat que s'adjudique a cada corporació local o entitat col·laboradora, sumada a tots els altres ingressos que esta reba pel mateix concepte i exercici econòmic assenyalats, no podrà ser superior a les despeses que s'efectuen per al mencionat programa d'EPA durant l'exercici 2000.
  
Tercer
  
S'aproven les bases per les quals es regix la present convocatòria, incloses com a annex I d'esta ordre, així com el model d'instància, inclòs com a annex II, i la resta d'annexos.
  
DISPOSICIONS FINALS
  
Primera
  
Delegar en la Direcció General de Centres Docents la facultat de concedir o denegar estes ajudes i autoritzar-la perquè dicte les resolucions i instruccions necessàries per al desenrotllament i execució d'esta ordre. Així mateix, es delega en la Direcció General de Centres Docents la resolució dels expedients de reintegrament de la subvenció que siguen pertinents.
  
Segona
  
Segons allò establit en els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, contra la present ordre, que posa fi a la via administrativa, la persona interessada podrà interposar un recurs potestatiu de reposició o bé, directament, un recurs contenciós administratiu en els terminis i davant els òrgans assenyalats a continuació:
  
a) El recurs potestatiu de reposició haurà de ser interposat davant el conseller de Cultura, Educació i Ciència en el termini d'un mes comptador des de l'endemà de la publicació de la present ordre en el Diari Oficial de la Generalitat Valenciana.
  
b) El recurs contenciós administratiu haurà de ser interposat davant el Tribunal Superior de Justícia de la Comunitat Valenciana en el termini de dos mesos o deu dies, si s'opta per seguir el procediment per a la protecció dels drets fonamentals de la persona, comptadors els dos des de l'endemà de la publicació de la present ordre en el Diari Oficial de la Generalitat Valenciana.
  
Tercera
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 15 de febrer de 2000
  
El conseller de Cultura, Educació i Ciència,
  
MANUEL TARANCÓN FANDOS
  
Annex I
  
Bases de la convocatòria
  
I. Bases per a les corporacions locals
  
Primera. Concepte de la subvenció
  
Per a les corporacions locals que desenrotllen a la Comunitat Valenciana durant l'exercici 2000 els programes d'Educació de Persones Adultes encara vigents, segons la disposició transitòria segona de la Llei 1/1995, de 20 de gener, de Formació de les Persones Adultes, les ajudes econòmiques aniran destinades al finançament parcial de la despesa derivada de:
  
a) La contractació del personal docent encarregat de la impartició de:
  
- el currículum reglat de l'EPA, inclòs el que desenrotlle projectes d'alfabetització o d'integració de col·lectius desafavorits i l'encarregat de la formació bàsica dels treballadors que tenen contracte per a la formació i que no hagen finalitzat els cicles educatius compresos en l'escolaritat obligatòria;
  
- els programes formatius que preparen les persones adultes per a l'accés a altres nivells d'ensenyament reglat del sistema educatiu (formació professional reglada, universitat ...)
  
b) La contractació del personal docent dels cursos inclosos en el Programa de Promoció dels Coneixements de Valencià en la Població Adulta.
  
c) La contractació del personal que impartisca altres activitats culturals i formatives en el programa d'EPA, sobretot les de formació ocupacional i altres activitats de dinamització sociocultural.
  
d) L'adquisició de material educatiu i bibliogràfic i altres despeses corrents ocasionades pel programa d'EPA, especialment les derivades del desenrotllament de la programació general anual, la promoció de l'alfabetització i la integració social, així com la coordinació i vertebració comarcal.
  
Segona. Sol·licitants
  
1. Podran sol·licitar estes ajudes les corporacions locals que financen totalment o parcial un programa d'EPA autoritzat per la Conselleria de Cultura, Educació i Ciència de la Generalitat Valenciana.
  
2. Podran rebre subvenció per la present convocatòria les corporacions locals que complisquen els requisits següents:
  
a) En cas de participar en l'apartat a) de la base 1a de la present ordre, realitzar la contractació del personal docent per a la impartició del currículum reglat de l'EPA abans del 31 de gener de 2000.
  
b) En cas de participar en els apartats a), b) i c) de la base 1a de la present ordre, haver contractat, per a la impartició d'activitats de formació de persones adultes, hores de personal docent que no hagen sigut alhora imputades per al seu finançament total o parcial en altres convocatòries d'ajudes de la Conselleria de Cultura, Educació i Ciència, d'altres conselleries de la Generalitat Valenciana o d'altres administracions públiques.
  
c) Haver establit ensenyaments reglats d'almenys un dels tres cicles de l'Educació Permanent d'Adults, segons el que preveu l'Ordre d'1 de juny de 1993, de la Conselleria de Cultura, Educació i Ciència (DOGV núm. 2.072, de 21 de juliol); i disposar de l'autorització administrativa corresponent, com a mínim, abans de la finalització del termini de presentació de sol·licituds de la present convocatòria. A tal efecte, es considerarà equivalent a la citada autorització administrativa l'autorització regulada per la Resolució de 16 de juliol de 1990, de la Direcció General de Centres i Promoció Educativa (DOGV núm. 1.402, de 16 d'octubre) per a ser entitat vinculada del Centre Valencià d'Educació d'Adults a Distància (CEVEAD), amb la consegüent concessió per al curs 1999-2000.
  
d) No haver subscrit conveni de col·laboració per al seu finançament amb la Generalitat Valenciana.
  
e) Haver presentat la justificació d'este mateix tipus d'ajudes en la convocatòria de l'any anterior, en cas d'haver-ne resultat beneficiàries.
  
f) Tindre d'alta en el règim de Seguretat Social que els corresponga, segons la normativa aplicable, la totalitat del personal docent que desenrotlla el currículum reglat de l'EPA i els programes formatius que preparen per a l'accés a altres trams del sistema educatiu.
  
3. Addicionalment, en cas que es desenrotllen programes de formació bàsica dirigida a treballadors contractats a través de la modalitat de contractes per a la formació, caldrà, a més, haver complit l'horari mínim de formació: 6 hores lectives setmanals o 156 hores per cada sis mesos de contracte.
  
4. També de forma addicional, en el cas dels cursos de coneixements orals i de coneixements orals i escrits de valencià, cadascun d'estos hauran de complir els requisits següents:
  
a) Tindre una dedicació lectiva mínima de 60 hores i estar impartits per professorat en possessió de la titulació adequada (Llicenciatura en Filologia Valenciana, Diploma de Mestre de Valencià, Certificat de Capacitació per a l'Ensenyament del Valencià o equivalents). El compliment d'estos requisits haurà de ser comunicat a la Direcció General de Centres Docents per part de la Comissió Tècnica de Coordinació i Seguiment del Programa de Promoció dels Coneixements de Valencià en la Població Adulta, òrgan competent per a realitzar les tasques assignades segons el que disposa l'article 3 de la Resolució de 30 de juny de 1994, del conseller d'Educació i Ciència (DOGV núm. 2.341, de 8 de setembre), per a l'aplicació del mencionat programa.
  
b) Estar impartits per professorat contractat.
  
c) Estar dirigits a població adulta i incloure'ls com una oferta específica del programa d'EPA.
  
d) Iniciar-se o haver-se iniciat abans de la data d'acabament del termini de presentació de sol·licituds de la present convocatòria i ajustar-se als programes de la Junta Qualificadora de Coneixements de Valencià.
  
e) Haver comunicat a la Comissió Tècnica de Coordinació i Seguiment del Programa de Promoció de Coneixements de Valencià en la Població Adulta les dades dels cursos programats, en els terminis que a tal efecte s'establisquen.
  
Tercera. Documentació
  
La sol·licitud haurà d'anar acompanyada de la documentació següent:
  
1. Certificació de l'acord del ple de la corporació o de l'acord de la comissió de govern, en la qual s'incloga la sol·licitud d'ajuda que es pretén obtindre, així com el compromís de la corporació local de complir les obligacions que es deriven de la recepció de la subvenció, en cas de resultar-ne beneficiaris.
  
2. Certificació de la secretaria de l'entitat local on conste l'existència, en els pressupostos de la corporació per a l'exercici 2000, de quantitats consignades per a la formació de persones adultes, i on s'indiquen les partides, la seua denominació i la quantia de què consten, així com el compromís de l'entitat local de no disminuir ni anul·lar esta consignació.
  
3. En cas que la gestió de les activitats de formació de persones adultes es realitze a través d'organismes autònoms, empreses públiques o altres ens de dret públic dependents de l'entitat local, caldrà aportar certificació de la secretaria de la corporació local on s'acredite la titularitat d'esta respecte dels citats organismes.
  
4. Pressupost previst d'ingressos i despeses per al funcionament del programa d'EPA durant l'any 2000, segons el model inclòs com a annex II.a) en esta ordre.
  
5. Certificació de la secretaria de l'entitat local en què conste la relació nominal de la plantilla del personal docent que desenrotlle el currículum reglat de l'EPA i/o, si és procedent, els programes formatius que preparen per a l'accés a altres trams del sistema educatiu durant el curs 1999-2000, així com el fet que la totalitat d'esta plantilla es troba d'alta en el règim de Seguretat Social que li correspon, segons el model inclòs com a annex II.b) en esta ordre.
  
6. Certificació de la secretaria de l'entitat local en què conste la relació nominal de la plantilla del personal que impartix els cursos de valencià inclosos en el Programa de Promoció dels Coneixements de Valencià en la Població Adulta, així com del personal que impartix altres activitats culturals i formatives dins del programa d'EPA durant el curs 1999-2000, segons el model inclòs com a annex II.c) en esta ordre.
  
7. Fotocòpia compulsada de tots els contractes (laborals, de servicis o administratius) realitzats i en vigor durant el curs 1999-2000, en què consten les hores de contractació setmanal; i, en cas que hi haja diferències, les hores de dedicació al programa d'EPA. En el cas de personal funcionari, autònom o altre personal que no tinga contracte escrit, caldrà aportar una certificació de la secretaria de la corporació local acreditativa de les dades sol·licitades. En cas de posteriors modificacions del contracte que afecten la jornada o la duració pactada inicialment, haurà de ser aportada igualment la documentació acreditativa pertinent.
  
8. Fitxa de manteniment de tercers, segons el model inclòs com a annex III en esta ordre. No caldrà aportar-la, quan les dades bancàries on es vol rebre la subvenció ja consten en la Conselleria de Cultura, Educació i Ciència per haver rebut subvencions en convocatòries anteriors.
  
9. Fitxes individualitzades de dedicació horària del personal docent del programa d'EPA, segons el model inclòs com a annex IV en esta ordre. Només caldrà aportar-la en el cas dels membres que impartisquen més d'una de les activitats següents:
  
- Currículum reglat i/o programes formatius que preparen per a l'accés a altres trams del sistema educatiu.
  
- Cursos de coneixements orals i/o coneixements orals i escrits de valencià.
  
- Altres activitats culturals i formatives.
  
Tots els documents que s'aporten hauran de ser originals o fotocòpies compulsades.
  
II. Bases per a les entitats col·laboradores sense intenció de guany
  
Quarta. Concepte de la subvenció
  
Per a les entitats sense intenció de guany que desenrotllen a la Comunitat Valenciana durant l'exercici 2000 els programes d'Educació de Persones Adultes encara vigents, segons la disposició transitòria segona de la Llei 1/95, de 20 de gener, de Formació de les Persones Adultes, les ajudes econòmiques aniran destinades al finançament parcial de la despesa derivada de la contractació del personal docent que desenrotlle el currículum reglat de l'EPA i els altres programes i actuacions formatives assenyalats en l'apartat a) de la base 1a. de la present ordre, així com del personal que impartix altres activitats culturals i formatives.
  
Quinta. Sol·licitants
  
1. Podran sol·licitar estes ajudes les entitats sense intenció de guany que desenrotllen activitats de formació de persones adultes en l'àmbit de la Comunitat Valenciana.
  
2. Podran rebre subvenció per la present convocatòria les entitats sense intenció de guany que complisquen els requisits següents:
  
a) Acreditar fefaentment la seua condició d'entitat sense intenció de guany.
  
b) Haver iniciat les activitats de formació de persones adultes abans del 31 de gener de 2000, amb la corresponent contractació del personal docent.
  
c) Haver contractat, per a la impartició d'activitats de formació de persones adultes, hores de personal docent que no hagen sigut alhora imputades per al seu finançament total o parcial en altres convocatòries d'ajudes de la Conselleria de Cultura, Educació i Ciència, d'altres conselleries de la Generalitat Valenciana o d'altres administracions públiques.
  
d) Haver establit el primer cicle dels ensenyaments d'EPA o disposar d'un informe de la Inspecció educativa, en què es faça constar el desenrotllament regular de la tasca alfabetitzadora. En cas d'impartir a més ensenyaments reglats en el segon i tercer cicle d'EPA, segons l'Ordre d'1 de juny de 1993, de la Conselleria de Cultura, Educació i Ciència (DOGV núm. 2.072, de 21 de juliol), tindre l'autorització administrativa corresponent, com a mínim, abans de l'acabament del termini de presentació de sol·licituds de la present convocatòria. A tal efecte, es considerarà equivalent a l'autorització susdita la regulada per la Resolució de 16 de juliol de 1990, de la Direcció General de Centres i Promoció Educativa (DOGV núm. 1.402, de 16 d'octubre) per a ser entitat vinculada del CEVEAD, amb la consegüent concessió per al curs 1999-2000.
  
e) Quan el programa educatiu es dedique a persones que tinguen discapacitats d'algun tipus, disposar d'un informe de la inspecció educativa, en què es faça constar l'adequació o equivalència d'este al primer cicle dels ensenyaments d'EPA.
  
f) Haver presentat la justificació d'este mateix tipus d'ajudes en la convocatòria de l'any anterior, en cas d'haver-ne resultat beneficiàries.
  
g) Haver donat d'alta en la Seguretat Social personal docent que desenrotlle el currículum reglat de l'EPA i/o impartisca altres activitats culturals i formatives.
  
h) Trobar-se, en el moment de la resolució de la present convocatòria, al corrent de les seues obligacions tributàries i de Seguretat Social, segons allò establit per l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21 de juny), en compliment de l'article 47.7 del Decret Legislatiu de 26 de juny de 1991 (DOGV núm. 1.588, de 17 de juliol) i de la resta de la normativa concordant.
  
Sexta. Documentació
  
La sol·licitud haurà d'anar acompanyada de la documentació següent:
  
1. Certificació de l'acord de l'òrgan de direcció corresponent o certificació del titular de l'entitat, en la qual s'incloga la sol·licitud d'ajuda que es pretén obtindre, a més del compromís de l'entitat de complir les obligacions que es deriven de la recepció de la subvenció, en cas de resultar-ne beneficiaris.
  
2. Fotocòpia compulsada de la Targeta de Persones Jurídiques i Entitats en general, en què conste el NIF de l'entitat.
  
3. Certificat expedit pel Registre d'Associacions o de Fundacions acreditatiu de la inscripció de l'entitat en el citat registre, en cas que es tracte d'una entitat d'este tipus; o fotocòpia compulsada de la totalitat dels estatuts de l'entitat, visats pel registre corresponent i on conste explícitament la inexistència d'intenció de guany.
  
4. Pressupost previst d'ingressos i despeses per al funcionament de les activitats d'EPA durant l'any 2000, segons el model inclòs com a annex II.a) en esta ordre.
  
5. Declaració responsable del titular de l'entitat, en què conste la relació nominal de la plantilla del personal docent que desenrotlla el currículum reglat de l'EPA i els altres programes formatius inclosos en l'apartat a) de la base 1a. de la present ordre durant el curs 1999-2000, així com el fet que la totalitat d'esta plantilla es troba d'alta en el règim de Seguretat Social que li correspon, segons el model inclòs com a annex II.b) en esta ordre.
  
6. Declaració responsable del titular de l'entitat, en què conste la relació nominal de la plantilla del personal que impartix altres activitats culturals i formatives dins del programa d'EPA durant el curs 1999-2000, segons el model inclòs com a annex II.c) en esta ordre.
  
7. Fotocòpia compulsada de tots els contractes (laborals o de servicis) realitzats i en vigor durant el curs 1999-2000, en què consten les hores de contractació setmanal i l'objecte del contracte, el qual haurà de recollir que s'efectua íntegra o parcialment per a la impartició d'activitats formatives d'EPA. En cas de dedicació parcial, les clàusules addicionals del citat contracte hauran d'especificar el nombre de hores setmanals contractades per a la impartició de les activitats pròpies de l'EPA. En cas de posteriors modificacions del contracte que afecten la jornada o la duració pactada inicialment, haurà de ser aportada igualment la documentació acreditativa pertinent.
  
8. Fotocòpia compulsada dels TC-1 i TC-2 del mes de gener de 2000 (laborals) i/o, si és procedent, dels rebuts de pagament del Règim Especial de Treballadors Autònoms del mateix mes (autònoms), on conste el personal docent de l'entitat encarregat de les activitats d'EPA. En cas d'incidències derivades de les modificacions contractuals abans referides, haurà de ser aportada igualment la documentació acreditativa pertinent.
  
9. Certificació actualitzada de l'administració de la Seguretat Social corresponent, acreditativa del fet que l'entitat es troba al corrent de les seues obligacions de Seguretat Social.
  
10. Certificació actualitzada de la delegació corresponent de l'Agència Estatal d'Administració Tributària, acreditativa del fet que l'entitat es troba al corrent de les seues obligacions tributàries davant la hisenda estatal.
  
11. Certificació actualitzada de la Conselleria d'Economia, Hisenda i Administració Pública de la Generalitat Valenciana, acreditativa del fet que l'entitat es troba al corrent de les seues obligacions tributàries davant la hisenda autonòmica valenciana.
  
12. Últim rebut de l'Impost sobre Activitats Econòmiques o, si no es disposa d'este, document d'alta en el mencionat impost. En cas d'haver-ne sigut declarat exempt, caldrà aportar la resolució emesa per l'òrgan corresponent on es reconega dita exempció.
  
13. Relació nominal de les persones matriculades en les activitats reglades i no reglades de l'EPA per al curs 1999-2000, en què s'incloga l'edat, el DNI i el nivell instructiu o activitat en què es troben matriculats.
  
14. Fitxa de manteniment de tercers, segons el model inclòs com a annex III en esta ordre. No caldrà aportar-la, quan les dades bancàries on es vol rebre la subvenció ja consten en la Conselleria de Cultura, Educació i Ciència per haver rebut subvencions en convocatòries anteriors.
  
Tots els documents que s'aporten hauran de ser originals o fotocòpies compulsades.
  
II. Bases comunes
  
Sèptima. Formalització
  
1. Les sol·licituds s'hauran de formalitzar atenent el model que acompanya, com a annex II, la present convocatòria i anar dirigides a la direcció territorial de Cultura i Educació corresponent.
  
2. Les instàncies, juntament amb els annexos i la documentació, es podran presentar a les direccions territorials de Cultura i Educació corresponents o a través de qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
En cas d'enviament per correu certificat, la presentació de la documentació a l'oficina de correus corresponent haurà de fer-se en sobre obert per tal que en la capçalera del primer full de la documentació presentada es facen constar clarament el nom de l'oficina i la data, lloc, hora i minut de l'admissió.
  
3. El termini per a la presentació de les sol·licituds serà d'un mes comptador des de l'endemà de la publicació de la present convocatòria en el Diari Oficial de la Generalitat Valenciana. L'incompliment d'este termini en determinarà automàticament l'exclusió.
  
Segons la Instrucció 6/1996 de la Secretaria General de la Conselleria de Cultura, Educació i Ciència, de 10 de setembre de 1996, els terminis que finalitzen en dies que siguen inhàbils, així com els dissabtes i els dies 24 i 31 de desembre, o qualsevol altre que reglamentàriament així es declare, s'entendran prorrogats fins al primer dia hàbil següent.
  
Octava. Tramitació per les direccions territorials de Cultura i Educació
  
1. En compliment de l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si després de la recepció de la instància i la documentació adjunta s'observara que manquen documents o dades essencials per a la resolució de l'expedient, la Direcció Territorial de Cultura i Educació corresponent els reclamarà, per correu certificat i justificant de recepció, a la corporació local o entitat privada sol·licitant i li concedirà un termini de 10 dies perquè puga esmenar la falta o adjuntar els documents preceptius, amb indicació que si no ho fa així, es considerarà que ha desistit de la seua petició. En este cas, la Direcció Territorial de Cultura i Educació trametrà l'expedient, fent constar dita incidència, a la Direcció General de Centres Docents, la qual declararà el citat desistiment en la resolució de la convocatòria a què fa referència la base onze de la present ordre.
  
2. Una vegada complets els expedients, la Inspecció educativa emetrà un informe, ajustat al model que li serà tramés per la Direcció General de Centres Docents, sobre els punts següents:
  
- Comprovació de les dades aportades per la institució sol·licitant en la instància i, si és procedent, consignació de les dades que han de ser corregides quant als apartats següents:
  
- Nombre de grups, alumnat atés i hores setmanals dels tres cicles d'ensenyament reglat de l'EPA.
  
- Personal docent i no docent: titulació, dependència orgànica i temps de dedicació al programa d'EPA.
  
- Data d'inici de les activitats per al curs 1999-2000.
  
- Cursos de coneixements orals i de coneixements orals i escrits de valencià: titulació del personal docent, nombre de cursos i nombre total d'hores de dedicació lectiva als mencionats cursos, per part del personal docent contractat.
  
- Compliment dels requisits de la convocatòria per part de l'entitat sol·licitant.
  
- Valoració de l'organització i funcionament del centre o programa d'EPA del curs 1999-2000.
  
- Tipologia de l'alumnat atés pel programa o centre d'EPA amb vista a l'aplicació del coeficient assenyalat en l'apartat 1.1.b) de la base 10a. de la present ordre.
  
En el cas dels expedients de subvenció formulats per entitats públiques o privades que tinguen la consideració d'entitats vinculades del CEVEAD, ateses les facultats de seguiment i avaluació dels plans d'actuació de dites entitats atorgades al citat centre per la Resolució de 16 de juliol de 1990, abans citada, la Inspecció d'Educació, amb caràcter previ a l'emissió de l'informe, haurà de consultar a la direcció d'estudis del CEVEAD tots els antecedents que respecte de les entitats sol·licitants estiguen en el seu poder i, particularment, demanarà la informació referida al curs 1999-2000.
  
En el termini d'un mes comptador des de l'endemà de l'acabament del termini de presentació d'instàncies, les direccions territorials trametran a la Direcció General de Centres Docents els expedients complets i degudament emplenats, juntament amb l'informe de la Inspecció educativa, per a la seua tramitació corresponent.
  
Novena. Comissió avaluadora
  
1. L'examen i valoració dels expedients presentats i dels informes emesos per la Inspecció, i també la consegüent proposta de concessió i denegació de les ajudes, correspondran a una comissió composta per:
  
Presidenta:
  
La directora general de Centres Docents.
  
Vocals:
  
Un inspector o inspectora d'Educació designat/ada per la Secretaria General.
  
Un o una representant de la Federació Valenciana de Municipis i Províncies.
  
Un o una representant de la Federació Valenciana d'Associacions d'Alumnes d'EPA.
  
Un o una representant del professorat d'alguna de les organitzacions professionals que integren la Mesa d'Agents Socials per a la Formació d'Adults a la Comunitat Valenciana.
  
Un o una representant de l'Àrea d'Ordenació, Innovació i Formació Professional de la Direcció General d'Ordenació i Innovació Educativa i Política Lingüística.
  
Un o una representant de l'Àrea de Política Lingüística de la Direcció General d'Ordenació i Innovació Educativa i Política Lingüística.
  
Els o les caps de Secció de Centres de les direccions territorials de Cultura i Educació de les respectives províncies.
  
Un funcionari o funcionària del Servei de Planificació Educativa de la Direcció General de Centres Docents.
  
El cap de la Secció de Règim de Subvencions de la Direcció General de Centres Docents, qui exercirà, a més, les funcions de secretari de la comissió.
  
- Un professor o professora del Centre Valencià d'Educació d'Adults a Distància (CEVEAD) encarregat del seguiment de les entitats vinculades, designat/ada per la direcció del CEVEAD.
  
En cas de vacant, absència, malaltia o qualsevol altra causa legal, el règim de suplències serà el següent:
  
- La presidenta de la comissió serà substituïda per la cap de la Unitat de Coordinació de Centres i Programes Educatius de la Direcció General de Centres Docents.
  
- El secretari de la comissió serà substituït per un altre funcionari o funcionària de la Direcció General de Centres Docents.
  
2. En allò no previst en l'anterior punt, la Comissió ajustarà el seu funcionament a allò establit en l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sobre òrgans col·legiats.
  
Deu. Criteris de valoració
  
1. La comissió efectuarà la valoració dels expedients presentats i l'assignació de l'import de les ajudes previstes en esta ordre, tenint en compte les bases de la convocatòria i els apartats i criteris següents:
  
1.1. Per a l'apartat de despeses de personal docent contractat que impartix el currículum reglat de l'EPA i/o els programes formatius que preparen per a l'accés a altres trams del sistema educatiu:
  
a) S'assignarà a tots els expedients admesos en este apartat un mòdul mínim de 100.000 PTA.
  
b) A continuació, el percentatge de la dotació pressupostària resultant d'esta convocatòria que s'assigne a este apartat per part de la comissió avaluadora es repartirà segons els següents criteris:
  
- Valoració de l'organització i funcionament del centre o programa d'EPA, efectuada per la Inspecció educativa (fins a 1 punt).
  
- Nombre de grups de persones ateses pel centre o programa d'EPA. Es considerarà un grup segons la següent distribució:
  
Alfabetització: 10 alumnes o fracció
  
Neolectors: 15 alumnes o fracció
  
Educació de Base: 25 alumnes o fracció
  
Graduat Escolar: 30 alumnes o fracció
  
Altres trams del sistema educatiu: 30 alumnes o fracció
  
- Nombre d'habitants de la localitat, segons les dades del padró municipal de 1996, atenent l'aplicació dels coeficients de ponderació següents:
  
Fins a 2.000 habitants: 3
  
De 2.001 a 5.000 habitants: 2
  
De 5.001 a 10.000 habitants: 1,5
  
De 10.001 a 20.000 habitants: 1,25
  
De 20.001 a 30.000 habitants: 0,75
  
Més de 30.000 habitants: 0,5
  
En cas de mancomunitats, el nombre d'habitants s'obtindrà a partir de la mitjana aritmètica del nombre d'habitants dels municipis que respectivament les integren.
  
- Tipus de relació contractual mantinguda amb el professorat per l'entitat local, directament o a través d'organismes autònoms, empreses públiques o altres ens de dret públic dependents de la citada entitat, o per l'entitat sense intenció de guany sol·licitant, atenent l'aplicació dels coeficients de ponderació següents:
  
Funcionari/ària de carrera o laboral fix/a: 1
  
Laboral fix/a discontinu/ínua: 0,75
  
Laboral temporal o funcionari/ària interí/ina: 0,5
  
Prestació de servicis: 0,25
  
- Nombre d'hores de contracte a la setmana del professorat dependent de la corporació local o entitat, i relació respecte de l'horari de presència en el centre del professorat d'un centre públic d'EPA, de manera que s'obtinga el coeficient horari següent:
  
Ch = Total hores del professorat contractat
  
30 h
  
No podran ser computades en este apartat les hores de contractació que reben o hagen rebut finançament, en concepte de subvenció, d'esta o altres conselleries de la Generalitat Valenciana o d'altres administracions públiques per destinar-se a activitats formatives específiques per a la població adulta (programes de garantia social, programes de formació professional ocupacional, tallers de formació i inserció laboral ...)
  
- Nombre de professorat contractat respecte de la totalitat del professorat del centre.
  
- Tipologia de l'alumnat atés pel programa o centre d'EPA (fins a 2 punts). La comissió avaluadora podrà aplicar un coeficient de valor 2 quan el 60% com a mínim de l'alumnat atés pel programa o centre d'EPA presente especials dificultats d'inserció social derivades de la seua inclusió en algun dels col·lectius següents:
  
Persones amb discapacitat de diversa mena.
  
Minories ètniques.
  
Immigrants.
  
Població juvenil amb dificultats d'inserció laboral i en risc d'inadaptació social.
  
Població reclosa en centres penitenciaris o que els ha abandonat recentment.
  
Drogodependents en fase de deshabituació.
  
Dones en situació de risc per maltractaments, falta de suport familiar, absència de recursos personals o altres circumstàncies.
  
Qualsevol altre col·lectiu en situació de marginació social no inclòs en els apartats anteriors.
  
En cas que el centre o programa d'EPA no atenga en el percentatge establit estos sectors de població, el coeficient a aplicar serà de valor 1.
  
El càlcul de la puntuació que corresponga per este apartat a cada entitat participant es realitzarà aplicant la fórmula següent:
  
 (G x Ch2 x Cp x Cc)
  
P= ((---------- x A) + ((G x Ch x Cp x Cc) x B)) x (1 + VINS) x CTA
  
 TP
  
G: Nombre de grups atesos
  
Cp: Coeficient de població
  
Cc: Coeficient contractació
  
CTA: Coeficient per tipologia de l'alumnat.
  
Ch: Coeficient horari del professorat contractat
  
TP: Total professorat adscrit al centre (CON + DIP + Ch)
  
CON: Professorat Conselleria de Cultura, Educació i Ciència
  
DIP: Professorat Diputació
  
A,B: Si el centre, a més del professorat propi, té professorat de Conselleria o Diputació,
  
A = 1 , B = 0
  
Si el centre només té professorat propi,
  
A = 0 , B = 1
  
VINS: Valoració de la Inspecció educativa.
  
1.2. Per a l'apartat de despeses del personal docent contractat per a la impartició dels cursos de coneixements orals i coneixements orals i escrits de valencià inclosos en el Programa de Promoció de Coneixements de Valencià en la Població Adulta:
  
- Nombre de cursos organitzats per la corporació local, sempre que complisquen els requisits establits en la base 2a, apartat 4 d'esta ordre.
  
- Import de les despeses destinades per la corporació local a la contractació del personal docent d'estos cursos.
  
En este apartat, no es podrà rebre una subvenció per curs superior a 140.000 PTA. A més, la subvenció per aquest apartat no podrà superar la quantia de 700.000 PTA, amb independència del nombre de cursos realitzats.
  
1.3. Per a l'apartat de despeses de personal contractat d'altres activitats culturals i formatives:
  
a) S'assignarà a tots els expedients admesos en este apartat un mòdul mínim de 50.000 PTA.
  
b) A continuació, el percentatge de la dotació pressupostària resultant d'esta convocatòria que s'assigne a este apartat per part de la comissió avaluadora es repartirà segons els següents criteris:
  
- Valoració de l'organització i funcionament del centre o programa d'EPA, efectuada per la Inspecció educativa (fins a 1 punt).
  
- Nombre d'hores de contractació (laboral, de servicis o administrativa) del personal que desenrotlla les citades activitats.
  
No podran ser computades en este apartat les hores de contractació que reben o hagen rebut finançament, en concepte de subvenció, d'esta o altres conselleries de la Generalitat Valenciana o d'altres administracions públiques per destinar-se a activitats formatives específiques per a la població adulta (programes de garantia social, programes de formació professional ocupacional, tallers de formació i inserció laboral ...)
  
- Nombre d'habitants de la localitat, segons les dades del padró municipal de 1996, atenent l'aplicació dels coeficients de població assenyalats en l'apartat 1.1 d'esta base.
  
- Tipologia de l'alumnat atés pel programa o centre d'EPA (fins a 2 punts), d'acord amb les especificacions recollides en l'apartat 1.1. d'esta base.
  
El càlcul de la puntuació que corresponga per este apartat a cada entitat participant es realitzarà aplicant la fórmula següent:
  
P = HC x Cp x (1 + VINS) x CTA
  
HC: Total hores contractació
  
Cp: Coeficient de població
  
VINS: Valoració de la Inspecció educativa
  
CTA: Coeficient per tipologia de l'alumnat.
  
1.4. Per a l'apartat de despeses d'adquisició de material educatiu i bibliogràfic o altres despeses corrents:
  
a) S'assignarà a tots els expedients admesos en este apartat un mòdul mínim de 25.000 PTA.
  
b) A continuació, el percentatge de la dotació pressupostària resultant d'esta convocatòria que s'assigne a este apartat per part de la comissió avaluadora es repartirà segons els següents criteris:
  
- Valoració de l'organització i funcionament del centre o programa d'EPA, efectuada per la Inspecció educativa (fins a 1 punt).
  
- Pressupost destinat per la corporació local a atendre les dites despeses.
  
- Nombre d'habitants de la localitat, segons les dades del padró municipal de 1996, atenent l'aplicació dels coeficients de població assenyalats en l'apartat 1.1 d'esta base.
  
El càlcul de la puntuació que corresponga per este apartat a cada corporació local participant es realitzarà aplicant la fórmula següent:
  
PRE
  
 P = Cp x----- x (1 + VINS)
  
1.000.000
  
Cp: Coeficient de població
  
PRE: Pressupost de la corporació per a dites despeses
  
VINS: Valoració de la Inspecció educativa
  
2. A l'efecte del que preveuen els apartats 1.1, 1.3 i 1.4 d'esta base, la comissió avaluadora no podrà proposar percentatges de distribució de la dotació pressupostària d'esta convocatòria per estos apartats que siguen superiors als següents:
  
a) Currículum reglat i programes formatius per a l'accés a altres trams del sistema educatiu: 80%.
  
b) Altres activitats culturals i formatives: 15%.
  
c) Material educatiu i bibliogràfic i altres despeses corrents: 5%.
  
3. Cap corporació local o entitat no podrà rebre per la totalitat d'apartats d'esta convocatòria, en concepte d'ajuda econòmica pel manteniment durant l'exercici 2000 del programa d'EPA, una quantitat superior a 92.717.431 PTA. Tampoc podrà rebre una quantitat superior a la menor de les següents:
  
a) L'ajuda sol·licitada per l'entitat.
  
b) El 75% de la diferència entre el total d'ingressos que haja previst liquidar l'entitat i el total de despeses que haja previst efectuar per al manteniment del programa d'EPA durant tot l'exercici 2000.
  
Quan l'assignació tècnica resultant de l'aplicació del barem siga superior als límits citats en l'apartat anterior, s'assignarà directament l'import del corresponent límit al sol·licitant en qui concórrega la circumstància descrita. La quantitat sobrant es distribuirà aplicant els criteris de valoració assenyalats en l'apartat 1.1.b) d'esta base entre els sol·licitants que encara no hagen arribat a aquells límits, i així successivament, fins que no quede cap quantitat per repartir.
  
4. En cas que participara en esta convocatòria una entitat local d'àmbit provincial i resultara admesa per complir els requisits assenyalats en esta ordre, donades les peculiars característiques d'un programa d'EPA d'esta índole, s'assignarà directament, sense l'aplicació del que disposen els apartats anteriors, la subvenció màxima prevista en l'anterior apartat d'esta base. Esta quantitat serà descomptada de la dotació pressupostària de la convocatòria, prèviament al procés d'assignació assenyalat en els apartats anteriors.
  
Onze. Resolució
  
1. Una vegada realitzada la proposta de la comissió sobre l'adjudicació de quantitats i l'exclusió d'aquelles institucions que no complisquen els requisits previstos en l'ordre de convocatòria, la Direcció General de Centres Docents resoldrà, per delegació del conseller de Cultura, Educació i Ciència, la present convocatòria.
  
En tot cas, la denegació de la subvenció haurà de ser motivada i les raons caldrà fer-les constar en la resolució d'adjudicació.
  
2. La resolució a què fa referència esta base caldrà que siga dictada i publicada en el termini màxim de sis mesos comptadors des de l'endemà de l'acabament del termini de presentació de sol·licituds. En el supòsit que transcorregut este termini no s'haja dictat cap resolució, les sol·licituds presentades es consideraran desestimades. La citada resolució serà publicada en el Diari Oficial de la Generalitat Valenciana.
  
Dotze. Obligacions dels beneficiaris
  
Els beneficiaris de la subvenció hauran de complir les obligacions següents:
  
a) Mantenir, si més no, el volum de contractació de personal docent que haja sigut considerat per a l'atorgament de la subvenció, així com el funcionament del programa o les activitats d'EPA, durant els períodes lectius de l'exercici 2000.
  
b) Justificar davant la Direcció General de Centres Docents l'ajuda en els termes i terminis previstos en la base catorze de la present ordre.
  
c) Col·laborar en coordinació amb la Conselleria de Cultura, Educació i Ciència pel que fa a la planificació que dita Conselleria puga elaborar en el camp de la formació de persones adultes.
  
d) Facilitar en qualsevol moment del procediment la supervisió del funcionament del programa o centre d'EPA per la Inspecció d'Educació i/o les unitats administratives de la Direcció General de Centres Docents.
  
e) Sotmetre's a les actuacions de control financer que legalment corresponguen en relació a la subvenció concedida.
  
f) Comunicar a la Direcció General de Centres Docents la concessió de qualssevol altres subvencions o ajudes que, per a esta mateixa finalitat, els siga atorgada per una altra administració o ens públic o privat.
  
g) Incloure en la publicitat o propaganda del programa o centre d'EPA el fet d'estar subvencionat per la Conselleria de Cultura, Educació i Ciència de la Generalitat Valenciana.
  
Tretze. Règim de pagament de la subvenció
  
Les subvencions a què fa referència esta ordre se satisfaran de la manera següent, atenent la titularitat del centre o programa d'EPA:
  
A) Corporacions locals
  
En virtut d'allò previst en l'article 47 bis del Text Refós de la Llei d'Hisenda Pública de la Generalitat Valenciana abans citat, les ajudes econòmiques de la present convocatòria se satisfaran a les corporacions locals beneficiàries segons el règim següent:
  
- Un 40% de la subvenció concedida, una vegada resolta la convocatòria.
  
- El 60% restant, quan el beneficiari justifique la totalitat de la subvenció en els termes establits en la base següent.
  
B) Entitats sense intenció de guany
  
Les ajudes econòmiques de la present convocatòria se satisfaran a les entitats sense intenció de guany beneficiàries, quan justifiquen la totalitat de la subvenció en els termes establits en la base següent.
  
Catorze. Justificació de la subvenció
  
1. Per a la percepció de la subvenció, els beneficiaris hauran de justificar, davant la Direcció General de Centres Docents, les despeses i la destinació d'estes en la forma establida a continuació:
  
A) Corporacions locals
  
La justificació de la subvenció concedida es realitzarà a través de la presentació d'un certificat de la secretaria o intervenció de l'entitat local, en què conste una relació detallada i comprensiva de la totalitat dels ingressos, despeses i obligacions generats pel funcionament del programa d'EPA imputables a l'exercici 2000, així com el fet del dipòsit i custòdia dels justificants originals en la intervenció i tresoreria de la corporació, a disposició de les comprovacions i requeriments que calguen per part dels òrgans gestors de la Conselleria de Cultura, Educació i Ciència.
  
En esta certificació, es considerarà com a quantitat justificada la diferència entre les despeses efectivament realitzades i els ingressos liquidats per al funcionament del programa d'EPA fins al moment d'expedició de la certificació.
  
A més, i en tot cas, no es podrà reconèixer una subvenció superior a la diferència entre el total d'ingressos que haja previst liquidar l'entitat i el total de despeses que haja previst efectuar per al manteniment del programa o les activitats d'EPA durant tot l'exercici 2000.
  
B) Entitats sense intenció de guany
  
La justificació de la subvenció concedida es realitzarà a través de l'aportació de la documentació següent:
  
- Certificació del titular de l'entitat en què conste una relació detallada i comprensiva de la totalitat dels ingressos, despeses i obligacions generats per al sosteniment de les activitats d'EPA imputables a l'exercici 2000. Serà també en este cas aplicable allò previst en l'últim paràgraf de l'apartat anterior.
  
- Documentació de caràcter econòmic que justifique, per un import igual o superior a la subvenció concedida, les despeses de personal docent contractat que impartisca el currículum reglat o els programes formatius per a preparar l'accés a altres trams dels sistema educatiu, així com les altres activitats culturals i formatives, efectuades per a les activitats d'EPA durant l'exercici 2000.
  
Tots els documents que s'aporten hauran de ser originals o fotocòpies compulsades.
  
2. La justificació de la subvenció en els termes descrits en l'apartat 1 podrà ser presentada fins al 15 d'octubre de 2000.
  
Quinze. Revocació o disminució de la subvenció
  
1. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per part d'altres administracions o ens públics o privats, podran donar lloc a la modificació de la resolució de concessió.
  
L'import de les subvencions mai no podrà ser d'una quantia que, aïlladament o conjunta amb subvencions o ajudes d'altres administracions públiques o amb altres ingressos provinents d'ens públics o privats, supere el cost de l'activitat que desenrotllarà el beneficiari.
  
2. Serà procedent el reintegrament de les quantitats percebudes i l'exigència de l'interès de mora des del moment del pagament de la subvenció en els casos següents:
  
2.1. Incompliment de l'obligació de justificació.
  
2.2. Obtenció de la subvenció sense complir les condicions requerides.
  
2.3. Incompliment de la finalitat per a la qual fou concedida la subvenció.
  
2.4. Incompliment de les condicions i obligacions imposades als beneficiaris amb motiu de la concessió de la subvenció.
  
3. S'haurà de reintegrar la quantitat indegudament transferida o reduir totalment o parcial la subvenció aprovada, en qualsevol dels casos següents:
  
3.1. Quan la certificació expedida per la secretaria o intervenció de l'entitat local reflectisca que la diferència entre despeses efectivament realitzades i ingressos liquidats és inferior a la subvenció concedida.
  
3.2. Quan la documentació de caràcter econòmic aportada pel titular de l'entitat sense intenció de guany reflectisca despeses per import inferior a la subvenció concedida.
  
3.3. Quan les certificacions expedides per la secretaria o intervenció de l'entitat local o per la titularitat de l'entitat privada reflectisquen que la subvenció concedida resulta superior a la diferència entre les despeses totals i els ingressos totals per al sosteniment del programa o activitats d'EPA corresponents a tot l'exercici 2000, encara que part de les dades econòmiques consignades en aquella documentació tinguen caràcter de previsió.
  
3.4. Quan l'entitat beneficiària no haja mantingut en funcionament el programa o les activitats d'EPA durant tot l'any 2000 o haja reduït sensiblement el volum de contractació de personal docent que va ser considerat en el moment d'atorgament de la subvenció. En dit cas es reduirà la subvenció concedida proporcionalment als mesos lectius en què l'escola no ha estat efectivament funcionant o al nombre d'hores objecte de reducció, respectivament.
  
3.5. Quan els documents aportats no reunisquen els requisits exigits en esta ordre, així com aquells altres a què obligue la normativa aplicable.
  
4. Igualment, en el supòsit previst en el paràgraf segon del punt 1 d'esta base, caldrà reintegrar la quantitat que resulte sobrant respecte al cost de l'activitat desenrotllada.
  
5. Així mateix, seran causes que comportaran la pèrdua del dret del beneficiari a rebre la subvenció les següents:
  
- La no-presentació de la documentació assenyalada en la base catorze d'esta ordre en el termini establit.